# Андроновска култура

### от Уикипедия, свободната енциклопедия

Карта на приблизителното максимално разпространение на Андроновската култура. Първоначалната подкултура Синтаща-Петровка е показана в по-тъмно червено. Мястото на най-старите находки с колесници със спици са показани във виолетово. Съседните и застъпващи се култури (афанасиевска култура, срубненска култура, бактрийско-мангрианска култура) са в зелено.

Андроновска култура е общото наименование на група археологически култури от бронзовата епоха, обхващащи части от Южен Сибир и Централна Азия в периода 22-11 век пр.н.е. Наречена е на село Андроново в долината на река Енисей, Южен Сибир, където през 1914 са открити няколко гроба със скелети в свито положение и богато украсена керамика.

## [редактиране] Характеристики

Смята се, че хората от андроновската култура откриват колесницата с колела със спици (края на 21 век пр.н.е.). Разкопките при Синтаща са известни със специфичните погребения с колесници. Те са открити в кургани, в които са оставяни също части или цели животни (кон и куче). Синтаща често се сочи като най-старият протоиндо-ирански обект. Предполага се, че обитателите на селището все още са говорели общ протоиндо-ирански език.

Хората от андроновската култура добиват медна руда в Алтай. Те живеят в села от по десетина наколни дървени къщи с размери до 30 на 60 m. Погребенията се извършват в каменни ковчези или в заровени дървени камери оградени с камък. Смята се, че икономиката им се основава на животновъдството, главно отглеждане на коне и говеда, но също овце и кози. Има свидетелства и за наличие земеделие.

## [редактиране] Периодизация и разпространение

В андроновската култура се различават поне четири подкултури, като общата посока на разпространение е на юг и изток:

- Синтаща-Петровка (22-17 век пр.н.е.) — Южен Урал, Северен Казахстан
- Алакул (21-15 век пр.н.е.) — между Амударя и Сърдаря, в Къзълкум
- Фьодорово (15-13 век пр.н.е.) — Южен Сибир
- Алексеевка (12-11 век пр.н.е.) — Източен Казахстан

Интензивно разширение на културата на изток се наблюдава в средата на 2 хилядолетие пр.н.е., когато тя достига до Алтай.

Географското разпространение на андроновската култура е трудно да се определи с голяма точност. На западния край между Волга и Урал тя се застъпва с приблизително съвременната, но различна, срубненска култура. Там взаимното влияние на двете култури е силно и продължително и керамика в стила на Фьодорово е открита на запад до днешен Волгоград.

На изток андроновската култура достига до Минусинската котловина, застъпвайки се там с по-ранната афанасиевска култура. Отделни находки са разпръснати на юг до Копет Даг (Туркменистан), Памир (Таджикистан) и Тяншан (Киргизстан). Северната граница грубо съответства на началото на тайгата.

## [редактиране] Наследство

В Южен Сибир и Казахстан андроновската култура е наследена от карасукската култура (15-9 век пр.н.е.), която се определя от някои изследователи като неиндоевропейска, а от други — като протоиранска.

На запад андроновската култура е последвана от срубненската култура. Първите исторически народи, свързвани с този регион са кимерийците и скитите, мигрирали в днешна Украйна (9 век пр.н.е.) и през Кавказ в Анатолия и Асирия (8 век пр.н.е.).

## [редактиране] Източници

- „Andronovo culture“, статия в Уикипедия на английски [4 април 2006]
  - Nicolo Di Cosmo, „The Northern Frontier in Pre-Imperial China“, Cambridge History of Ancient China (pp. 885-966) ch. 13.
  - Jones-Bley, K.; Zdanovich, D. G. (eds.), „Complex Societies of Central Eurasia from the 3rd to the 1st Millennium BC“, 2 vols, JIES Monograph Series Nos. 45, 46, Washington D.C. (2002), ISBN 0-941694-83-6, ISBN 0-941694-86-0.
  - J. P. Mallory, „Andronovo Culture“, „Encyclopedia of Indo-European Culture“, Fitzroy Dearborn, 1997.

## [редактиране] Вижте още

- Бактрийско-маргианска култура
- Индо-иранци
  - Арийци
  - Сома (напитка)
- Колесница
- Курганна хипотеза

## [редактиране] Външни препратки

- Център за изследване на евразийските номади (csen.org)
  - Индо-иранците от късната бронзова епоха
  - Културата Синтаща-Аркаим
- Откриването на Синтаща

Взето от „http://bg.wikipedia.org../../../%D0%B0/%D0%BD/%D0%B4/%D0%90%D0%BD%D0%B4%D1%80%D0%BE%D0%BD%D0%BE%D0%B2%D1%81%D0%BA%D0%B0_%D0%BA%D1%83%D0%BB%D1%82%D1%83%D1%80%D0%B0.html“.

Категории: Индоевропейци | История на Русия | Казахстан | Археологични култури

##### Views

- Статия
- Беседа
- Текуща версия

##### Търсене

##### На други езици

- Deutsch
- English
- Español
- Français
- Italiano
- Қазақша
- Nederlands
- Polski
- Русский
- Українська